|  |
| --- |
| **Budapest Főváros VII. kerület Erzsébetváros Önkormányzat Képviselő-testülete**  **FIDESZ-KDNP Frakció**  **Benedek Zsolt, Veres Zoltán, Ripka András, Radics Béla** |

**M Ó D O S Í T Ó I N D Í T V Á N Y**

**a Képviselő-testület 2022. december 7-én** **09 óra 00 perckor  
tartandó ülésének**

**10. napirendi pontjához**

**Tisztelt Képviselő-Testület!**

Mindannyiunk számára ismert, hogy országhatárainktól nem messze háború zajlik. Magyarország történelme legnagyobb humanitárius akcióját hajtja végre. Hazánk Ukrajna területéről már csaknem két millió menekültet fogadott a háború kitörése óta. A magyar hatóságok a maradni kívánó szülőknek munkát, gyermekeiknek pedig oktatást és egészségügyi ellátást nyújtanak.

Azonban arról sem szabad megfeledkeznünk, hogy a határ ukrán oldalán több mint 120 ezer magyar él. A háborús helyzet a határontúli magyar közösséget is negatívan érinti. A kötelező sorozások miatt sokan elmenekültek házaikat, családtagjaikat hátra hagyva. Az erzsébetvárosi Fidesz régóta vallja, hogy „Minden magyar felelős minden magyarért”. Ezért már korábban is kezdeményeztünk jótékonysági akciókat, amely a kárpátaljai magyarok megsegítésére irányult. Azonban a fenti idézet ezekben a napokban hatványozottan érvényes. Hisszük, hogy minden háború elől menekülőnek, a háború borzalmát elszenvedőnek feladatunk a lehetőseinkhez mérten segíteni, de ez még inkább igaz azokra a magyarokra, akik határainkon túl rekedtek.

Mindezek fényében arra kérjük a Képviselő-testület tisztelt tagjait, hogy módosító indítványunkat támogatva, az eredeti határozati javaslatot kiegészítve létesítsünk testvérvárosi kapcsolatot Kárpátalja második legnagyobb településével, Munkács városával és nyújtsunk segítséget az ott élő emberek számára, hogy a háború borzalmait enyhíteni tudjuk. Mutasson példát Erzsébetváros egész Magyarország számára!

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 42. § 6. pontja alapján a képviselő-testület hatásköréből nem ruházható át a megállapodás külföldi önkormányzattal való együttműködésről, nemzetközi önkormányzati szervezethez való csatlakozásról, abból történő kiválásról. Az Mötv. 50. § értelmében minősített többség szükséges a 42. § 6. pontban foglalt ügy eldöntéséhez.

A napirend határozati javaslatát az alábbiak szerint kérjük kiegészíteni és elfogadni.

**Kérjük a Tisztelt Képviselő-testületet, hogy a módosító indítványt megtárgyalni és elfogadni szíveskedjen!**

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2022. (XII.07.) határozata testvérvárosi kapcsolat létesítéséről Munkács (Ukrajna) városával**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy kezdeményezi az ukrajnai Munkács várossal testvérvárosi kapcsolat létesítését, melynek érdekében felkéri a Polgármestert, hogy a testvérvárosi együttműködés megkötéséhez szükséges intézkedéseket tegye meg.

**Felelős:** Niedermüller Péter polgármester

**Határidő:**2023. január 31.

Budapest, 2022. december 5.

FIDESZ-KDNP Frakció

Benedek Zsolt, Veres Zoltán, Ripka András, Radics Béla

önkormányzati képviselők